Varianti Omicron ndikon tek planet e amerikanëve për festat 
Rritja e rasteve të koronavirusit në të gjithë botën po kërcënon sistemet e kujdesit shëndetësor në shumë vende 
Linjat ajrore në Shtetet e Bashkuara kanë anuluar në katër ditët e fundit që para Krishtlindjes mijëra fluturime për shkak të infektimit me COVID-19 të pilotëve dhe personelit, ndërsa vazhdon të përhapet varianti Omikron. Por në disa aeroporte, si ai në Newark të Nju Xhersit, gjendja duket normale. Ekspertët e shëndetësisë paralajmërojnë se cilido që shkon në aeroport ka të ngjarë të preket nga Omicroni. Por lajmet e fundit nga Afrika e Jugut dhe Britania janë premtuese pasi tregojnë se infeksionet me Omicron ka më pak gjasa të çojë në shtrime në spital, ose raste të rënda. Të dielën këshilltari kryesor i Shëndetësisë i Presidentit Biden, Dr. Anthony Fauci, tha për emisionin This Week" të ABC-së se kjo nuk do të thotë se nuk ka rrezik. Dr. Fauci vlerësoi planin e presidentit për të pasur personel ushtarak në role mbështetëse në spitalet amerikane për të ndihmuar në trajtimin e rasteve në rritje, së bashku me rritjen e aftësive testuese dhe shtimin e rezervave të pajisjeve mbrojtëse personale. Megjithatë, ai thotë se vaksinimi mbetet mënyra e vetme më e mirë për të parandaluar sëmundjet. Megjithë rrezikun e prekjes nga Omicroni dhe shumë fluturime të anuluara, Aeroporti Kombëtar i Uashingtonit “Ronald Reagan” ishte i mbushur me udhëtarë gjatë këtyre ditëve të Krishtlindjeve. Omicron tani përbën gati tre të katërtat e të gjitha rasteve në SHBA. Sipas njoftimeve të fundit, numri mesatar i infeksioneve të reja është rreth 179,000 në ditë.